สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 22 มี.ค. 2562
22 มี.ค. 2562

ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (21 มี.ค.) เนื่องจากการดีดตัวขึ้นอย่างแข็งแกร่งของหุ้นแอปเปิลได้ช่วยหนุนหุ้นกลุ่มเทคโนโลยีทะยานขึ้น นอกจากนี้ ข้อมูลเศรษฐกิจที่สดใสของสหรัฐ ซึ่งรวมถึงจำนวนผู้ขอรับสวัสดิการว่างงานที่ลดลงมากกว่าคาดนั้น ยังช่วยให้นักลงทุนคลายความวิตกกังวลเกี่ยวกับแนวโน้มเศรษฐกิจ
ดัชนีเฉลี่ยอุตสาหกรรมดาวโจนส์ปิดที่ 25,962.51 จุด เพิ่มขึ้น 216.84 จุด หรือ +0.84% ขณะที่ดัชนี S&amp;P500 ปิดที่ 2,854.88 จุด เพิ่มขึ้น 30.65 จุด หรือ +1.09% และดัชนี Nasdaq ปิดที่ 7,838.96 จุด เพิ่มขึ้น 109.99 จุด หรือ +1.42%
 
ตลาดหุ้นยุโรปปิดลบเมื่อคืนนี้ (21 มี.ค.) นำโดยหุ้นกลุ่มการเงินที่ปรับตัวลงต่อ หลังธนาคารกลางสหรัฐ (เฟด) ส่งสัญญาณว่าจะไม่ปรับขึ้นอัตราดอกเบี้ยในปีนี้ ขณะที่ความไม่แน่นอนเกี่ยวกับการถอนตัวของอังกฤษออกจากสหภาพยุโรป (Brexit) ก็ยังคงกดดันตลาด
ดัชนี Stoxx Europe ลบ 0.04% ปิดที่ 380.69 จุด
ดัชนี CAC-40 ตลาดหุ้นฝรั่งเศสปิดที่ 5,378.85 จุด ลดลง 3.80 จุด หรือ -0.07% และ ดัชนี DAX ตลาดหุ้นเยอรมันปิดที่ 11,549.96 จุด ลดลง 53.94 จุด, หรือ -0.46% ขณะที่ ดัชนี FTSE 100 ตลาดหุ้นลอนดอนปิดที่ 7,355.31 จุด เพิ่มขึ้น 64.30 จุด หรือ +0.88%
 
ตลาดหุ้นลอนดอนปิดบวกเมื่อคืนนี้ (21 มี.ค.) เนื่องจากนักลงทุนขานรับการเปิดเผยข้อมูลยอดค้าปลีกของอังกฤษที่เพิ่มขึ้นเกินคาด และแนวโน้มที่รัฐสภาอังกฤษจะทำการลงมติรอบที่ 3 ต่อข้อตกลงการถอนตัวของอังกฤษออกจากสหภาพยุโรป (Brexit) ในสัปดาห์หน้า ขณะที่การดีดตัวขึ้นของหุ้นกลุ่มเหมืองแร่ช่วยหนุนตลาดด้วย
ดัชนี FTSE 100 ตลาดหุ้นลอนดอนปิดที่ 7,355.31 จุด เพิ่มขึ้น 64.30 จุด หรือ +0.88%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (21 มี.ค.) เนื่องจากการแข็งค่าของสกุลเงินดอลลาร์เป็นปัจจัยกดดันตลาด อย่างไรก็ตาม สัญญาน้ำมันดิบปรับตัวลงไม่มากนัก เนื่องจากนักลงทุนยังคงขานรับรายงานสต็อกน้ำมันดิบของสหรัฐที่ลดลงสวนทางกับการคาดการณ์ รวมทั้งการปรับลดกำลังการผลิตของกลุ่มประเทศผู้ส่งออกน้ำมัน (โอเปก)
สัญญาน้ำมันดิบ WTI ส่งมอบเดือนเม.ย. ลดลง 25 เซนต์ หรือ 0.4% ปิดที่ 59.98 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ค. ลดลง 64 เซนต์ หรือ 0.9% ปิดที่ 67.86 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (21 มี.ค.) หลังจากธนาคารกลางสหรัฐ (เฟด) มีมติคงอัตราดอกเบี้ยในการประชุมล่าสุด พร้อมส่งสัญญาณว่าจะไม่ปรับขึ้นอัตราดอกเบี้ยในปีนี้ อย่างไรก็ตาม การแข็งค่าของสกุลเงินดอลลาร์ได้สกัดแรงบวกของสัญญาทองคำในระหว่างวัน
สัญญาทองคำตลาด COMEX (Commodity Exchange) ส่งมอบเดือนเม.ย. เพิ่มขึ้น 5.6 ดอลลาร์ หรือ 0.43% ปิดที่ 1,307.30 ดอลลาร์/ออนซ์
สัญญาโลหะเงินส่งมอบเดือนพ.ค. เพิ่มขึ้น 11.9 เซนต์ หรือ 0.78% ปิดที่ 15.437 ดอลลาร์/ออนซ์
สัญญาพลาตินัมส่งมอบเดือนเม.ย. เพิ่มขึ้น 1.50 ดอลลาร์ หรือ 0.17% ปิดที่ 861.10 ดอลลาร์/ออนซ์
สัญญาพัลลาเดียมส่งมอบเดือนมิ.ย. ลดลง 2.50 ดอลลาร์ หรือ 0.2% ปิดที่ 1557.90 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (21 มี.ค.) ขานรับข้อมูลเศรษฐกิจที่สดใสของสหรัฐ ซึ่งรวมถึงจำนวนผู้ขอรับสวัสดิการว่างงานที่ลดลงมากกว่าคาด ขณะที่เงินปอนด์อ่อนค่าลงเนื่องจากความกังวลที่ว่า อังกฤษอาจจะแยกตัวออกจากสหภาพยุโรป (Brexit) แบบไร้ข้อตกลง
ดอลลาร์แข็งค่าเมื่อเทียบกับเงินเยน ที่ระดับ 110.77 เยน จากระดับ 110.62 เยน และแข็งค่าเมื่อเทียบกับฟรังก์สวิส ที่ระดับ 0.9937 ฟรังก์ จากระดับ 0.9900 ฟรังก์ นอกจากนี้ ดอลลาร์สหรัฐยังแข็งค่าเมื่อเทียบกับดอลลาร์แคนาดา ที่ระดับ 1.3376 ดอลลาร์แคนาดา จากระดับ 1.3269 ดอลลาร์แคนาดา
ยูโรอ่อนค่าลงแตะเมื่อเทียบกับดอลลาร์สหรัฐ ที่ระดับ 1.1353 ดอลลาร์ จากระดับ 1.1445 ดอลลาร์ ขณะที่เงินปอนด์อ่อนค่าลงแตะที่ระดับ 1.3075 ดอลลาร์ จากระดับ 1.3245 ดอลลาร์ และดอลลาร์ออสเตรเลียอ่อนค่าลงสู่ระดับ 0.7107 ดอลลาร์สหรัฐ จากระดับ 0.7142 ดอลลาร์สหรัฐ
 
 